b'\n_START_ARTICLE_\nMiyazu\n_START_SECTION_\nMaantiede\n_START_PARAGRAPH_\nMiyazu on melko pienten rantatasankojen ja kallioisten jyrkkien rantojen vaihtelevamaisemainen kaupunki. Id\xc3\xa4ss\xc3\xa4 Miyazun ja naapurikaupunki Maizurun rajana on Yurajoki. Etel\xc3\xa4ss\xc3\xa4 Miyazun ja Fukuchiyaman rajalla on 833 m korkea \xc5\x8cevuori. L\xc3\xa4nness\xc3\xa4 kaupunki ulottuu Tangonniemen rantatasangolle._NEWLINE_Keskustaajama on lahdenpohjukassa, joka muodostaa hyv\xc3\xa4n luonnonsataman. Saman lahden toisen haaran poikki kulkee Amanohashidaten harju.\n_START_SECTION_\nTalous\n_START_PARAGRAPH_\nMeri ja suojainen luonnonsatama tarjoavat hyv\xc3\xa4t olosuhteet kalastuselinkeinon harjoittamiselle. Honsh\xc5\xabn Japaninmeren puoleinen rannikko on harvempaan asuttua, eiv\xc3\xa4tk\xc3\xa4 rantavedetk\xc3\xa4\xc3\xa4n ole sill\xc3\xa4 puolella kovin saastuneita._NEWLINE_Toinen merkitt\xc3\xa4v\xc3\xa4 elinkeino on matkailu. Harjumaiseman lis\xc3\xa4ksi Amanohashidaten ja Yurajoen suiston hiekkarannat houkuttelevat v\xc3\xa4ke\xc3\xa4 kes\xc3\xa4isin. Alueella on my\xc3\xb6s virkistyskalastukseen sopivia kalliorantoja. Matkailua palvelemassa on s\xc3\xa4ilytetty vanha maisemarautatie, joka vakituisten asukkaiden v\xc3\xa4hentyess\xc3\xa4 olisi muuten k\xc3\xa4ynyt kannattamattomaksi._NEWLINE_Elinkeinoille uutta tukea on saatu 2005 valmistuneen moottoritien my\xc3\xb6t\xc3\xa4, joka yhdist\xc3\xa4\xc3\xa4 kaupungin Ayaben kautta Osakan suuntaan ja parantaa yhteyksi\xc3\xa4 my\xc3\xb6s Kiotoon.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nAmanohashidate on Japanin oloissa ainutlaatuinen harjukannas, joka ylitt\xc3\xa4\xc3\xa4 meren lahden. 3,6 km pitk\xc3\xa4 harju on m\xc3\xa4ntyjen peitt\xc3\xa4m\xc3\xa4. Paikan nimi, \xe2\x80\x9dsilta taivaaseen\xe2\x80\x9d, on per\xc3\xa4isin siihen liittyv\xc3\xa4st\xc3\xa4 legendasta, jonka mukaan taivaansilta on kaatunut mereen. Sillan voi kertomuksen mukaan n\xc3\xa4hd\xc3\xa4 alkuper\xc3\xa4isen\xc3\xa4 l\xc3\xa4heiselt\xc3\xa4 vuorelta kumartumalla katsomaan omien polviensa v\xc3\xa4list\xc3\xa4. T\xc3\xa4m\xc3\xa4n sanotaan my\xc3\xb6s tuottavan onnea.'